Feszesen a lovon

Három napja nem aludtam egy hunyásnyit sem. Óriási bulik voltak

éjszakánként, szülinapok, sok-sok zenész eljött a táborba, isteni

muzsikálások, jó hangulat volt folyamatosan. Reggel felé azonban

gondoltam, hogy azért pihenek egy pár órát, hogy bírjam a következő

napokat.

Éppen, amikor lecsukódott a szemem, érzem, hogy a levegőbe

emelkedem. A lovas fiúk kihúztak a sátorból, a vállukra vettek és

vittek a már felnyergelt lovakhoz. Előző este meséltem nekik, hogy

mennyire félek a lovaktól, és hogy nem tudok lovagolni, meg különben

is milyen veszélyes, és nem hívom ki a sorsot magam ellen. Ez

adta az ötletet nekik: „Lovagoltassuk meg a Gyurkedlit!”.

Öt ló állt készenlétben, négyen már ültek a lovasaik, az ötödik, az

enyém, csak engem várt. Feldobtak a nyergébe, a ló fenekére ütöttek

és az elindult. Utánam is kiabáltak:

– Majd Pesten találkozunk!

Az én kis lovam hűségesen követte a többit, mert az biztos, hogy

én nem csináltam vele semmit.

Egyszer csak a többi ló nekiindult vágtában, az enyém meg utánuk.

Az életemért kapaszkodtam. Korábban láttam indián filmekben,

hogy a ló nyakához kell hajolni, hát én is ezt tettem. Valahogyan

fennmaradtam rajta, és bekanyarodtunk az erdőbe. Ott a faágak

okozták a nehézséget, majd’ levitték a fejemet. Én közben sugdostam

a ló fülébe, hogy „Óvatosan menj!”, „Vigyázz rám!”, meg ilyesmiket.

Aztán kiértünk a nagy tisztásra, közeledtünk a táborhoz, én

meg igyekeztem felvenni a tökéletes lovas testtartást, és örültem,

hogy élve megúsztam.